Pääministeri Juha Sipilä korosti uskonnollista lukutaitoa, jotta Suomessa ymmärrettäisi paremmin esimerkiksi islamia.

Pääministeri Juha Sipilä korosti uskonnon opetuksen tärkeyttä, jotta Euroopassa ymmärrettäisi paremmin toisia uskontoja ja kulttuureja kuten islamia.

Sipilä ja presidentti Martti Ahtisaari puhuivat tiistaina eurooppalaisia arvoja käsittelevässä seminaarissa Helsingissä.

Pääministeri Juha Sipilä korostaa uskonnon opetuksen merkitystä. Arkistokuva. TOMMI PARKKONEN

Pääministeri Juha Sipilä (kesk) nosti eurooppalaisia arvoja käsittelevässä seminaarissa esille uskonnon opetuksen tärkeyden, jotta muun muassa islamia ymmärrettäisi paremmin.

- Nyt kun islam lukuisine tulkintoineen ja sen edustamat arvot ovat vahvemmin läsnä koko Euroopassa ja myös yhteiskunnassamme, saattaa kiusauksena olla rohkeasti lähteä vastustamaan itsellemme vieraiden arvojen rantautumista, Sipilä sanoi.

Sipilä kuitenkin jatkoi, että suomalaistenkin on ensin syytä kysyä itseltään, mitä ovat ne eurooppalaiset arvot, joita halutaan seurata.

Islaminuskoisten määrä Euroopassa kuitenkin kasvaa, joten asiaan on Sipilän mukaan varauduttava.

- Islamin läsnäolo haastaa meitä laajemminkin kehittämään uskonnollista lukutaitoamme.

- Esimerkiksi uskonnonopetuksen merkitys korostuu tästä näkökulmasta, Sipilä totesi.

Hänen mukaansa tiedon puute johtaa uskontojen väärinkäyttöön niiden sisällä ja ulkopuolella. Esimerkiksi sen vuoksi erilaisten katsomusten vuoropuhelulle ja uskontojen väliselle rauhantyölle on yhä suurempi tarve.

Mitään uskontoa tai uskonnollista tapaa ei pidä Sipilän mukaan häivyttää julkisesta tilasta.

- Pahimmillaan maanalle painettu uskonnollisuus synnyttää radikalisoitumista. Vain se mikä on julkisesti nähtävänä, voi olla myös julkisen keskustelun ja kriittisen arvioinnin kohteena, Sipilä totesi.